Skistad i ekstase: – Jeg spiser dem taktisk!
Kristine Stavås Skistad (25) ber rivalen Jonna Sundling (29) om å bytte taktikk.  – Akkurat taktisk spiser jeg dem ass. Jeg er mye bedre enn dem taktisk føler jeg. Det er der jeg tror jeg tar dem, for det er ikke noe tvil om at de har sterkere kapasitet, sier en storfornøyd Skistad til VG. Hun slo Linn Svahn og Jonna Sundling i Falun og tok sin tredje strake seier. Med det utlignet hun Svahn i antall sprintseirer denne sesongen: 5–5.  Skistad kommer med et taktisk tips til Sundling: – Hun må begynne å gjøre om, sier Skistad smått hånlig. Bla i resultatene her: Kontrasten mellom de to sprintkanonene er tydelig:  – Kristine går som en vinner. Jonna går som en som prøver å vinne, er Tiril Udnes Wengs analyse. Sprintkongen Johannes Høsflot Klæbo anbefaler også Sundling å bruke mindre krefter. – Kristine er smart. Jonna trenger ikke å vinne kvartfinalen med 100 meter. Det er 100 meter for mye, sier Klæbo og fortsetter: – Så sterk Jonna er i prologen, spørs det om hun kan være smartere på å disponere. Skistad er definitivt bra på det. Sundling har vært sprintdronningen de siste årene og tatt de tre seneste mesterskapene (to VM og ett OL) i sprint. – Jeg føler ikke jeg går så hardt i kvarten, sier Sundling om kritikken. – Jeg følte meg ganske pigg i finalen, så tror jeg det er andre ting som gjør at jeg havner litt bak. Men det kommer vel flere konkurranser neste år, så jeg får steppe opp «gamet» litt, fortsetter Sundling og legger lattermildt til: – Kristine kan jo gi meg noen forslag på hvordan jeg skal legge det opp bedre. Linn Svahn virker ikke helt overbevist om at Skistads seirer utelukkende handler om taktiske valg. – Det er vel også kanskje at hun har det som kreves for å vinne løp, sier Svahn. Skistad er godt fornøyd med sesongen. – Jeg trente mye i starten og var ikke så pigg. Når vi først slipper opp, vinner vi. Det er veldig morsomt å ha såpass stålkontroll og være på et så bra nivå. Jeg gleder meg til å ta videre steg, da tror jeg det kan bli bra neste år. – Hva må du bedre før Trondheim-VM? – Jeg må bli bedre kapasitetsmessig. Det er der de tar meg, når de tar meg. Når jeg løfter meg der, blir det hardt for dem. – Det er mye oppmerksomhet på deg i media, hvordan trives du med det? – Det går helt fint. Jeg er ikke så interessert i å henge med dere når det ikke er sesong, men når det er sesong er jeg med. Det er bare stas. – Nå går du i hi frem til sesongstart på Beitostølen i november? – Ja, nå snakkes vi på Beitostølen. – Det ble litt champagne-sprut og «Du gamla du fria» for Linn Svahn som vant sprintcupen. Hvordan var det å stå på podiumet de minuttene? – Det er klart man ikke vil høre den… Det er en liten trøst at jeg vinner løpet. Skal man ta sprintcupen må man gå alle renn og få litt bedre kapasitet. Men først: – Nå blir det ferie, nå skal jeg kose meg skikkelig. Skistad kan ta med seg denne applausen fra Klæbo – som vant herreløpet: – Jeg er veldig imponert over det Skistad gjør, hun kommer til å vinne uttalige sprinter i årene som kommer. Bare å ta av seg hatten. Lørdag kl. 11 (kvinner) og kl. 14 (menn) er det 10 km klassisk. 
Kristine Stavås Skistad ber rival Jonna Sundling om å endre taktikk etter sin tredje strake seier i sprint Skistad mener hun spiser svenskene taktisk  Hun er også fullt klar på at hun må bedre egen kapasitet før VM i Trondheim Skistad får mye ros av Klæbo